Sigurd Agersnap (SF), 2023-05-11:
Tak for det, formand.
Og tak for debatten.
Jeg synes, det har været en god debat.
Måske skal man starte med at takke for det, vi selvfølgelig er enige om.
Åbenhed er godt, og åbenhed er sundt, blev der sagt fra Socialdemokratiets side heroppe på talerstolen, og det er vi jo enige om.
Det skal man ikke nødvendigvis altid tage for givet, men det er godt, at vi alle sammen er enige om det.
Der er jo noget godt i at styrke debatten og lægge data og beregninger frem, som gør, at vi rykker derhen, hvor vi debatterer det, der er centralt for de politiske beslutninger.
Og i forhold til rigtig mange politiske beslutninger er det centrale økonomiske beregninger.
Det gælder på Finansministeriets område, og det gælder på Transportministeriets område, det gælder på stort set alle politiske områder, vi har herinde.
De økonomiske beregninger har en kæmpestor betydning for den politik, der bliver ført, og det tror jeg egentlig også vi er enige om.
Derfor synes jeg, det er ekstra vigtigt, at vi har en debat om, hvordan vi kan sikre en mere faglig debat og en større åbenhed omkring de økonomiske beregninger, som er så afgørende.
Og der må man jo sige, at tale er sølv, handling er guld.
Selv om man selvfølgelig skal kvittere for de forbedringer, der er sket, siden det her forslag sidst blev fremsat i 2017 – for der er sket forbedringer, og de har også været oppe i debatten – så mener vi stadig væk, at der er lang vej endnu.
Vi kan offentliggøre mere, og det vil kvalificere de politiske beslutninger.
Og vi er af den overbevisning, at det også kan gøres på en måde, der ikke kræver et kæmpe ressourcetræk i embedsapparatet.
Det har vi prøvet at beskrive i det her beslutningsforslag, og bare for lige at præcisere det vil jeg læse højt, hvad det er, vi reelt foreslår: »Folketinget pålægger regeringen inden udgangen af 2023 at tage de nødvendige initiativer, der sikrer, at de økonomiske beregninger og forudsætningerne herfor, der ligger til grund for lovforslag, aktstykker, regeringsudspil, politiske aftaler og politiske forlig m.v., offentliggøres.«
Det er en meget bred formulering.
Det er en formulering, som kan rumme rigtig mange af de forskellige forslag, som har været oppe i debatten.
Og derfor synes jeg også, at det, som det samlet set må handle om for Folketinget, er at se på, hvordan vi kan sikre mere åbenhed.
Hvis ikke man synes, det er at offentliggøre standarder for beregningerne, så synes jeg, man må komme med et andet svar i forhold til den større åbenhed.
Jeg vil ikke stå heroppe og afvise, at vi kan lande en tekst i udvalgsarbejdet, som kan rumme det her.
Det synes jeg er fint at prøve at afsøge.
Men for os er det centralt, at det også er noget, der leder til større åbenhed, også om de konkrete lovforslag.
Det vil sige, at det ikke kun er generelle betragtninger eller generelle bemærkninger om regneprincipperne, men også nede i forhold til de konkrete vurderinger.
Det skal selvfølgelig ske efter nogle standarder, som Konservatives ordfører også sagde, men det skal ske ud fra den antagelse, at udgangspunktet er åbenhed, og at der så vil være nogle ting, som der på grund af rigets sikkerhed eller andet ikke kan være åbenhed omkring.
Jeg vil til sidst bare sige, at det her er en debat, som jeg og vi i SF mener at vi skal have løbende, og som vi er nødt til at tage for at styrke den samlede åbenhed om lovforslagene.
Det er også Alternativets og Enhedslistens overbevisning, og jeg skal hilse fra dem og sige, at de støtter beslutningsforslaget.